open-index/open-wikipedia-markdown huggingface dataset:
מטריקס מטאלו-פרוטאינאז

שמאל|ממוזער|250px|משמאל: מעכב טבעי (באדום) שולט באנזים (אפור) באמצעות חסימת צבר האבץ (בצהוב) בבקיע בו נמצא האתר הפעיל של האנזים. מימין: נוגדן חדשני (בסגול) פועל ביעילות כמו המעכב הטבעי
**מטריקס מטאלו-פרוטאינאז** (אנגלית: **Matrix Metallo-Proteinases**, **MMPs**) הם משפחת **[[אנזים|אנזימים]]** הממלאת תפקיד חיוני בתהליכים ביולוגיים חיוניים שונים, כמו, בין השאר, ניידות והתרבות תאים וריפוי פצעים. כאשר שחברים מסוימים מהמשפחה, ובעיקר MMP9, יוצאים משליטה, הם עלולים לסייע להתפרצות מחלות אוטואימוניות וליצירת גרורות סרטניות.

## מחקרים
בעבר, ניסו מדענים לחסום את חלבוני ה-MMP באמצעות תרופות המבוססות על מולקולות סינתטיות קטנות, שתוקפות ישירות את האנזימים. התברר כי התרופות האלה אינן יעילות, ולעיתים אף גורמות השפעות לוואי לא רצויות. לעומת זאת, כמו במקרים רבים אחרים, הטבע כבר מצא דרך יעילה לבקרת הפעילות של חלבוני MMP. תפקיד זה מוטל על חלבון מעכב, הקרוי TIMP, אשר פועל בהתאמה מבנית מדויקת: הוא שולח "זרוע" החודרת במדויק לבקיע באנזים. פרופ' אירית שגיא מ"המחלקה לבקרה ביולוגית" במכון ויצמן למדע, וחברי קבוצת המחקר שלה, חיפשו בשנים האחרונות דרכים לחסום באופן בררני את האנזימים האלה, בתקווה שיכולת זו תפתח את הדרך לפיתוח טיפולים יעילים למחלות אוטו-אימוניות. 
בניסוי המשך גרמו המדענים לתסמונת דלקתית בעכברים המדמה את מחלת קרוהן. כפי שקיוו, הצליח הטיפול באמצעות נוגדנים למנוע את הופעת תסמיני המחלה.

חברת "ידע", המקדמת יישומים מסחריים על בסיס המצאות של מדעני מכון ויצמן למדע, הגישה בקשה לרישום פטנט על תרכיב החיסון הסינתטי, וכן על הנוגדנים הנוצרים בעקבות החדרתו לגוף.

## הערות שוליים

קטגוריה:אנזימים
סמסונג גלקסי נוט

**Samsung Galaxy Note** (בתעתיק לעברית: **סמסונג גלקסי נוט**) הוא פאבלט של חברת סמסונג. ראשון מסדרת ה-Samsung Galaxy Note. המכשיר משלב יכולות של טלפון סלולרי ומחשב כף יד המסוגל להתחבר לאינטרנט, וכמו כן, יכולות של טאבלט.

## היסטוריה
המכשיר הוכרז על ידי סמסונג במהלך 2011 IFA בברלין. הוא שוחרר לראשונה לציבור בגרמניה בסוף אוקטובר 2011, ובמדינות אחרות זמן קצר לאחר מכן. בסוף נובמבר, הוא היה זמין בשווקים הגדולים ביותר, כולל מזרח אסיה, אירופה והודו.

בחודש דצמבר 2011, הודיעה סמסונג כי כמיליון גלקסי נוט שווקו בתוך פחות מחודשיים, וכי גרסה בצפון אמריקה תהיה זמינה בפברואר 2012. הגרסה האמריקאית של הגלקסי נוט הופיעה בינואר 2012 בתערוכת 2011 International CES בלאס וגאס, שבה התאפשרה לעיתונאים לקבל הצצה מוקדמת במכשיר החדש.

ברבעון הראשון של שנת 2012, בין ינואר למרץ, נמכרו 5 מיליון יחידות.

## חומרה
ה-Galaxy Note כולל מעבד כפול ליבה בעל מהירות שעון 1.4GHz, מסך מגע בגודל 5.3 אינץ', עט מגע מסדרת S-Pen. למכשיר זיכרון פנימי נדיף 1GB, וזיכרון אחסון פלש בנפח 16GB הניתן להרחבה בחריץ micro SD/T-Flash לעד 32GB נוספים.

במכשיר רזולוציית המסך WXGA 1280x800, מסוג HD Super AMOLED, ודחיסות פיקסלים של 286 ppi, עומק צבע 16 מיליון צבעים.

ל-Galaxy Note מצלמה עיקרית ברזולוציה 8 מגה-פיקסל+פלאש LED, מצלמה זו מסוגלת להקליט וידאו באיכות של עד HD 1080p ללא תמיכה בזום או HD 720p עם זום. קיימת גם מצלמת 2MP קדמית לשיחות וידאו.

למכשיר סוללת Li-ion בקיבולת של 2500mAh. רמת קרינה נמוכה יחסית של 0.34 W/kg

המכשיר מגיע עם מערכת ההפעלה אנדרואיד של גוגל בגרסה 2.3.5 Gingerbread עם ממשק הTouchWIZ 4.0 החדש של סמסונג.

עוביו של המכשיר עומד על קצת יותר מ-9.5 מ"מ..

## ראו גם
* Samsung Galaxy Note II
* Samsung Galaxy Note 3
* Samsung Galaxy Note 4
* Samsung Galaxy Note Edge
* Samsung Galaxy Note 10.1 2014 Edition
* Samsung Galaxy Note PRO 12.2
* סמסונג גלקסי נוט 20

## קישורים חיצוניים

* 
* האתר הרשמי של חברת סמסונג לפלאפונים

N1
קטגוריה:מכשירים שהושקו ב-2011
קטגוריה:פאבלטים
יפה זנב

**יְפֵה זָנָב** (שם מדעי: *Sekeetamys calurus*) הוא מין  יחיד בסוג *Sekeetamys* של מכרסם ממשפחת העכבריים, תת-משפחת הגרביליים. תפוצת יפה הזנב היא בסודאן, מצרים, סיני, ישראל, ירדן וערב הסעודית. בישראל חי המין בנגב ובמדבר יהודה בבית גידול סלעי וניזון בעיקר מחסרי חוליות, חלזונות וזרעים. משקלו הממוצע 41 גרם (יכול להגיע בשבייה ל-80 גרם) דבר המאפשר לו להבריח את גרביל הסלעים, הקטן ממנו, ממקורות המזון.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1892
קטגוריה:טקסונים שתוארו בידי אולדפילד תומאס
קטגוריה:גרביליים
קטגוריה:ארץ ישראל: עכבריים
קטגוריה:יונקים יחידים בסוגם
קטגוריה:ערב הסעודית: יונקים
קטגוריה:בעלי חיים במדבריות המזרח התיכון
המתקפה המצרית ב-8 במרץ 1969

ממוזער|ארטילריה מצרית
**המתקפה המצרית ב-8 במרץ 1969** הייתה מתקפה רחבה ואינטנסיבית כנגד כוחות צה"ל בסיני שבעיני רבים סימנה את תחילתה של מלחמת ההתשה. מטרת המתקפה הייתה כיבוש חלקים מחצי האי סיני. המתקפה נשתבשה ביומה השני עקב הריגת רמטכ"ל צבא מצרים הגנרל עבד אל-מונעם ריאד באש צה"ל.

## רקע
במלחמת ששת הימים נחל צבא מצרים תבוסה מוחצת, כאשר בסדרה של קרבות בזק כבש צה"ל ממצרים את חצי האי סיני. לאחר המלחמה נפרשו כוחות צה"ל בבסיסים המצריים במרחבי סיני והקימו מערך של מוצבים חדשים לאורך הגדה המזרחית של תעלת סואץ (שנקראו לימים קו בר-לב). לאחר המלחמה מיהרה מצרים לשקם את צבאה בסיוע סובייטי נרחב. ככל שנתשתקם הצבא המצרי ובנה מערך בצידה המערבי של תעלת סואץ כך נתרבו תקריות האש ביוזמה מצרית. תקריות האש בהדרגה שינו את פניהן והפכו מתקריות ירי נק"ל ביוזמה מקומית לתקריות מתוכננות ביוזמה מצרית בכירה יותר. בחלוף החודשים ובמקביל להתעצמות הצבאית הצהיר נשיא מצרים גמאל עבד אל נאצר כי בכוונתו לשחרר את סיני בכוח. על אף שהצבא המצרי לא השלים את שיקומו, נדחף במידת מה נאצר ליזום פעולות התקפיות בלחץ העם כפי שבא לידי ביטוי בהפגנות פברואר 1968.

## תוכנית המבצע
לאחר הסלמה הדרגתית החליטה מצרים לפתוח במתקפה רחבה ואינטנסיבית כנגד כוחות צה"ל שבצידה המזרחי של התעלה ב-8 במרץ. המתקפה תוכננה להתבצע בשלבים:
*שלב א' - ריכוך ארטילרי. בשלב זה יופגזו ביצורי צה"ל לאורך התעלה.
*שלב ב' - לאחר ריכוך המוצבים הישראלים ובחסות הפגזה ארטילרית יצלחו את התעלה כוחות קומנדו מובחר על גבי סירות ויתקפו את המוצבים הישראלים.
*שלב ג' - מבצע צליחה של יחידות יבשה גדולות שיכבשו שטחים סמוכים לתעלה.

## המתקפה המצרית
בבוקר 8 במרץ חדרו מטוסי מיג 21 למערב סיני. כנגדם הוזנקו מטוסי ירוט ישראלים. בקרב אוויר הופל בשעה 11:20 מטוס מיג 21 מצרי וטייסו נשבה. בשעה 17:30 כמתוכנן פתחו המצרים בהפגזה כבדה על מוצבי צה"ל לאורך כל תעלת סואץ. ההפגזה הייתה אינטנסיבית והונחתו בתוך זמן קצר כ-40 אלף פגזים. בהפגזה נהרגו ארבעה חיילי צה"ל ונפצעו 14 חיילים, אחד מן ההרוגים היה טייס מטוס פייפר שהופל בטיל SA2. בתגובה פתחו כוחות צה"ל בהפגזה ארטילרית ובירי טנקים לעבר מטרות בגדה המערבית של התעלה. בשעה 20:10 הפגיז צה"ל את בתי הזיקוק בעיר סואץ והבעירם. ביום השני למתקפה בעוד נמשכת ההפגזה הכבדה ירו כוחות צה"ל רקטת זאב ניסיונית לעבר מוצב קדמי באזור שבין אסמאעיליה לבין פורט סעיד שבו שהה באותו הזמן הרמטכ"ל המצרי, עבד אל-מונעם ריאד. הרמטכ"ל המצרי ומספר קצינים מצרים בכירים נוספים נהרגו במקום. הריגת הרמטכ"ל המצרי שיבשה את מהלך הקרב המתוכנן ומכאן נמשכה פעילות ההפגזה בלבד מבלי לשלב את כוחות החי"ר ומבלי ליישם את שלבי המבצע הבאים.

## תוצאות המתקפה
*הריגת הרמטכ"ל המצרי שיבשה את המתקפה המצרית.
*בהלווית הרמטכ"ל השתתפו כמיליון איש שקראו בזעם לנקמת דמו ודרשו פתיחה במלחמת שחרור כנגד ישראל.
*לאחר מותו של ריאד הגבירה מצרים את המתקפות על כוחות צה"ל בקו בר-לב בעיקר באמצעות הפגזות שנמשכו בחודשים מרץ, אפריל, מאי ושיאן היה ביוני 1969.
*הפגזת מתקני הזיקוק בסואץ יצר מחסור בדלק במצרים.

## לקריאה נוספת
* מוסטפא כבהא, **חרב אל-אסתנזאף: מלחמת ההתשה בראי המקורות המצריים**, אפעל: יד טבנקין, מכון ישראל גלילי לחקר מדיניות ההתיישבות, הביטחון והחוץ; אוניברסיטת תל אביב, 1995, עמ' 84–85
* פסח מלובני, הארטילריה המצרית במלחמת ההתשה, תמיד תותחן, ספטמבר 2021, עמ' 52–56

## הערות שוליים

קטגוריה:מלחמת ההתשה: קרבות
קטגוריה:1969 בישראל
קטגוריה:1969
דקר אלכסנדרוני

**דקר אלכסנדרוני** (שם מדעי: *Epinephelus costae*; שם עממי: **לוקוס חפש**) הוא דג גרמי מסוג דקר. כמו יתר הדגים מסוג זה נחשב לדג מאכל מבוקש ובעל טעם משובח. למרות שתפוצתו נרחבת אין נתונים אודות מצב האוכלוסייה של דג זה, אולם ידוע שסוגי הדקר השונים נמצאים בסכנה עקב ביקוש לבשרם ודיג מסחרי.

דקר אלכסנדרוני נמצא במזרח האטלנטי מפורטוגל דרומה עד מרכז חופי אנגולה, כולל האיים הקנריים והים התיכון.
הדג חי קרוב לקרקעית בסביבה חולית, בוצית או סלעית. פרטים צעירים מתקבצים ללהקה של 20 עד 80 פרטים. דקר אלכסנדרוני הוא דג טורף הניזון מדגים, סוגי רכיכות כגון תמנונים ודיונונים, וסרטנים.
ידוע כי נקבות באורך 47 ס"מ מייצרות 879,000 אלף ביצים. הדג חוזר בכל שנה לאותו אתר השרצה. הביצים והפגיות גודלו בהצלחה במעבדות בקרואטיה ונעשים שם ניסיונות לגדל דג זה במסגרת חקלאות ימית לצורך שיווק מסחרי כדג מאכל.
ידוע כי דקר אלכסנדרוני אינו מסתגל בצורה טובה כדג נוי לאקווריומים.

## שימור בישראל
בדצמבר 2020 קיימה השרה גילה גמליאל שימוע ציבורי הדן בהגנה על דקר אלכסנדרוני ודקר הסלעים, שבהחלטה קודמת של השר זאב אלקין מ-2018 לא נכללו ברשימת המינים המוגנים עקב לחץ מצד סוחרים שפרנסתם עשויה להיפגע מכך, והחליטה להכריז עליהם כמינים מוגנים. באופן זמני לשנה.

בשנת 2021 הכריזה השרה גילה גמליאל על דקר אלכסנדרוני כמוגן באופן קבוע.

## ראו גם
* דקר הסלעים
* דקר המכמורת
* דקר חיפני

## קישורים חיצוניים

* דקר אלכסנדרוני באתר הרשימה האדומה של IUCN

## הערות שוליים

קטגוריה:דקרים
קטגוריה:דגי מאכל
נאוטו טאג'ימה

**נאוטו טאג'ימה** (ביפנית: **田島 直人**; באנגלית: **Naoto Tajima**; 15 באוגוסט 1912 – 4 בדצמבר 1990) היה אתלט יפני, אלוף אולימפי ושיאן עולם בקפיצה משולשת. היה לקופץ משולשת הראשון בעולם שעבר מרחק של 16 מטר. החזיק בשיא העולם במשך 15 שנים.

## ביוגרפיה
[ממוזער| מימין לשמאל: [לוץ לונג (מצדיע במועל יד), ג'סי אוונס, ונאוטו טאג'ימה. דוכן המדליות באצטדיון האולימפי של ברלין, 1936]]
טאג'ימה נולד באיוואקוני. הוא בוגר אוניברסיטת קיוטו.

באולימפיאדת לוס אנג'לס (1932) סיים טאג'ימה במקום שישי בקפיצה לרוחק בתוצאה של 7.15 מטר.

באולימפיאדת ברלין (1936) זכה טאג'ימה בשתי מדליות, זהב וארד. מדליית זהב בקפיצה משולשת בשיא עולם חדש של 16.00 מטר, לפני בן ארצו הרדה מסאו (15.66 מטר) ושיאן העולם היוצא ג'ק מטקלף מאוסטרליה (15.50 מטר). מדליית ארד בקפיצה לרוחק בתוצאה של 7.74 מטר, אחרי ג'סי אוונס מארצות הברית שקבע שיא אולימפי חדש של (8.06 מטר) ולוץ לונג מגרמניה (7.87 מטר) (שלושת המנצחים, על הפודיום, בתמונה). שיא עולמי זה הושווה בדצמבר 1950 על ידי אדהמר דה סילבה מברזיל ושנה לאחר מכן נישבר בס"מ אחד, על ידי דה סילבה.

מדליית הזהב שבה זכה טאג'ימה הייתה האחרונה שזכתה יפן באתלטיקה עד אולימפיאדת סידני (2000) שבה זכתה נאוקו טקהאשי בריצת מרתון.

## שיאים אישיים
*קפיצה לרוחק: 7.74 מטר (1935)
*קפיצה משולשת: 16.00 מטר (1936) **שיא עולם**

## קישורים חיצוניים

קטגוריה:קופצי משולשת יפנים
קטגוריה:שיאני עולם באתלטיקה
קטגוריה:אלופים אולימפיים: קפיצה משולשת
קטגוריה:קופצים לרוחק יפנים
קטגוריה:אתלטים באולימפיאדת לוס אנג'לס (1932)
קטגוריה:אתלטים באולימפיאדת ברלין (1936)
קטגוריה:מעוטרי המסדר האולימפי
קטגוריה:אלופים אולימפיים יפנים: אתלטיקה
קטגוריה:שיאני עולם יפנים
קטגוריה:יפנים שנולדו ב-1912
קטגוריה:יפנים שנפטרו ב-1990
מס דיבידנדים

**מס דיבידנדים** הוא המס המוטל על דיבידנד המחולק על ידי חברה לידי בעלי מניותיה. המס מוטל כאשר מתרחש אירוע מס והוא מוטל על מקבל הדיבידנד ולא על המחלק. בחלק מהמדינות, מחלק הדיבידנד נדרש לנכות את המס במקור ולהעבירו לרשויות המס. בישראל מיסוי דיבידנדים הוא חלק ממס הכנסה.

## סוג מס
לסיווג ההכנסה מדיבידנד השפעה מהותית על סוג המס ושיעור המס שיוטל על המקבל. בחלק ממדינות העולם, למשל בארצות הברית, קבלת דיבידנד מסווג כהכנסה פירותית. במדינות אחרות, ביניהן ישראל, מדובר בהכנסה הונית. יתרה מכך, ישנן מדינות בהן קיים מיסוי חד-שלבי ובאחרות מיסוי דו-שלבי. הכרת שיטת המס מאפשרת ביצוע תכנון מס לצורך הקטנת המס המשולם.

## מס דיבידנדים בישראל

בישראל, תקבול דיבידנד היא הכנסה חייבת במס הכנסה ככל הכנסה אחרת. בהתאם להוראות סעיף 2(4) לפקודת מס הכנסה נקבע כי דיבידנד, לרבות דיבידנד המשתלם מתוך רווחי הון של חברה, ריבית, הפרשי הצמדה או דמי נכיון הם הכנסה חייבת במס.

החוק בישראל קובע שיעורי מס שונים לחברות ויחידים המקבלים דיבידנד:

* חברה, תושבת ישראל, חייבת במס על דיבידנד שקיבלה מחברה ישראלית אחרת בשיעור של 0%, פרט למקרה שהחברה הישראלית המחלקת את הדיבידנד היא מפעל מאושר או מפעל מוטב במקרה זה היא חייבת במס בשיעור של 20%.

* יחיד, תושב ישראל, חייב במס על דיבידנד בשיעור של 25%, פרט למקרה שהיחיד הוא בעל מניות מהותי (המחזיק לכל הפחות 10% מהון המניות של החברה) במקרה זה הוא חייב במס בשיעור של 30%.

נוסף להוראות החוק, קיימות הוראות שעה המפחיתות את שיעור מס הדיבידנדים על מנת להגדיל את הכנסות המדינה ממסים בתקופות מיתון או אחרי מבצעים צבאיים. כיוון שהמס מוטל רק כאשר הדיבידנד מחולק, הפחתת שיעור המס מעודדת בעלי חברות להכריז על חלוקת דיבידנד. הפחתת שיעור המס אומנם מפחיתה את המיסוי, אך בפועל הגביה עולה ככל שיותר נישומים מעדיפים לשלם מס בשיעור נמוך, והמדינה רואה הכנסות גבוהות מהתחזיות ומצליחה לממן את הוצאותיה החריגות.

## מס דיבידנדים בארצות הברית

בארצות הברית, תקבולי דיבידנדים בידי הנישום מסווגים הכנסה רגילה לכן שיעור המס נקבע לפי מדרגות המס של הנישום.

בשנת 2003 הציע הנשיא ארצות הברית ג'ורג' בוש לבטל את המס המוטל על דיבידנדים באומרו כי . בנוסף הוא טען כי מיסוי רווחי חברות היא פעולה הוגנת אולם מיסוי בעלי המניות על אותם הרווחים היא פעולה לא הוגנת.

החל משנת 2003 שיעור מס הדיבידנדים נקבע לפי דרגות המס של הנישום, אך ברוב המקרים בדיבידנדים "רגילים" הכנסה מדיבידנד תחשב כמו רווח הון ארוך טווח שתמוסה בשיעור המקסימלי של 15% "מס דיבידנד מוטב". בשנת 2013 ממשל אובמה הוסיף דרגת מס מקסימלית חדשה בסך 39.6% הממסה דיבידנד מוטב בשיעור של 20%.

## ראו גם
* מס חברות
* מיסוי דמי שכירות

קטגוריה:מס הכנסה
אהרון פררה

**אהרון פֶּרֶרָה** (נולד ב-21 במרץ 1962) הוא זמר, שחקן, מנחה טלוויזיה ושדרן רדיו ישראלי.

## ביוגרפיה
פררה נולד וגדל בשכונת רסקו בירושלים, ולמד בבית הספר היסודי ע"ש יוסף לוריא. בנו של הזמר אברהם פררה, ונכדו של אהרון פררה נהג אוטובוס וחבר בלח"י שם כינויו היה "דן", שנרצח על ידי מפגעים ערבים בשיירת הדסה, במהלך מלחמת העצמאות של ישראל.

היה חבר במקהלת צה"ל.

בשנת 1985 השתתף בקדם-אירוויזיון לייצוג ישראל, כאחד מזמרי הליווי של ירדנה ארזי בשיר "עוד נגיע", וכעבור שנה, בשנת 1986, השתתף בשנית בקדם-אירוויזיון לייצוג ישראל, כאחד מזמרי הליווי של שולה חן בשיר "גיטרה".

פררה הצטרף להרכב השני של שלישיית "הופה היי", לצד יגאל בשן ואבי דור. התוכנית שודרה בערוץ הראשון בשנים 1990–1995, והניבה שש עונות, חמישה אלבומים ושש הצגות בימתיות. השלישייה נחלה הצלחה גם במופע החנוכה ה"פסטיגל": בשנת 1992 זכתה במקום הראשון עם השיר "היי עצור", בשנת 1993 במקום השני עם השיר "עושים שמח", ובשנת 1995 במקום השני עם השיר "כשיש לך חבר". באוקטובר 2000 התפרקה השלישייה סופית.

ב-1992 ביצע בעברית ביחד עם הזמרת חני נחמיאס את שיר הפתיחה של סדרת הילדים "הלו ספנסר" ששודרה בערוץ הראשון.

ב-1993 השתתף בקלטת השמינית לילדים של "שירים קטנים" לצד חני נחמיאס ועירית ענבי.

בשנת 2000 השתתף בפרק בקומדיית המצבים "שמש" בתור הילד בר שגדל אחרי 20 שנה.

בשנת 2001 התחיל להגיש ברדיו את התוכנית "לא לנשים בלבד". 

בשנת 2005 הגיש את תוכנית הטלוויזיה "בחברה טובה" ששודרה בערוץ 33, בה אירח אמנים ודמויות מהתרבות והבידור הישראלי.

באוקטובר 2014 התחיל פררה להגיש ביחד עם אבי דור את סדרת תוכניות הטלוויזיה "אור של כוכבים", בהפקתה של עידית פונד ובבימויו של גיל לסניק, ששודרה בערוץ הראשון והוקדשה ליוצרים חשובים בזמר העברי. התוכנית הראשונה הוקדשה ליצירותיו של עוזי חיטמן במלאת עשור לפטירתו. בהמשך שודרו הפרקים שעסקו ביצירותיהם של אהוד מנור, נעמי שמר, מרים ילן שטקליס, יוסי בנאי, אריק איינשטיין, לאה גולדברג ועוד.

ערך והגיש את תוכניות הרדיו "אמצע הדרך", "קבלת שבת", "השבת של גימל", "בחצי הלילה" ועוד, ברשת ג' וברשת ב' של קול ישראל.

לאחר סגירת רשות השידור, והקמת תאגיד השידור, המשיך פררה להגיש את תוכניתו בכאן גימל.

## חיים אישיים
פררה היה בעבר בן זוגה של השחקנית חני נחמיאס.

פררה נשוי לג'ודי, אדריכלית במקצועה, ואב לשלושה ילדים. 

מתגורר בירושלים.

## קישורים חיצוניים

* 
* טל גורדון, ריאיון: זמר עברי, הומור והגשה מחויכת, באתר הבמה, 6 בנובמבר 2012

## הערות שוליים

קטגוריה:זמרים ישראלים
קטגוריה:זמרים השרים בעברית
קטגוריה:זמרים השרים בלאדינו
קטגוריה:מנחי טלוויזיה ישראלים
קטגוריה:שחקני קולנוע וטלוויזיה ישראלים
קטגוריה:סגל קול ישראל
קטגוריה:שדרני רדיו ישראלים
קטגוריה:סגל תאגיד השידור הישראלי - שידורי הרדיו
קטגוריה:חברי מקהלת צה"ל
קטגוריה:משתתפי פסטיבל הזמר והפזמון
קטגוריה:זוכי הפסטיגל
קטגוריה:בוגרי בית הספר היסודי יוסף לוריא (ירושלים)
קטגוריה:רסקו: אישים
קטגוריה:ירושלים: אישים
קטגוריה:ישראלים שנולדו ב-1962
טבלת מתודות וירטואלית

**טבלת מתודות וירטואלית** (**virtual method table**, **virtual function table**, **virtual call table** או **vtable**) היא מנגנון הממומש בשפות תכנות רבות שמאפשר הקצאה דינמית של שגרות (מתודות) בזמן הריצה, ולא בשלב ההידור. הודות לכך ניתן לקרוא למתודה של מחלקת האם, כשבפועל אין יודעים את המופע המדויק של האובייקט אלא בזמן הריצה, ורק בזמן הריצה ניתן לקבוע את המתודה המדויקת שתופעל.

## מימוש
לכל אובייקט יש מצביע לטבלת הצבעות וירטואלית בה נשמרות כתובות של מתודות דינמיות. קריאה למתודות מתבצעת על ידי קריאת הכתובת של המתודה מתוך הטבלה והרצתה. עבור אובייקטים מאותה המחלקה יהיה מימוש אחד של הטבלה והם יחלקו בה. לאובייקטים היורשים מאותה מחלקה תהיה טבלה דומה, הכתובת של מתודות דומות יהיו במיקום זהה בטבלה, אך הכתובות יכולות להיות שונות (עבור מימושים שונים של המתודות).

בדרך כלל, המהדר יוצר טבלה זמנית מופרדת עבור כל מחלקה, כאשר נוצר אובייקט, מצביע לטבלה הווירטואלית (שנקרא **VPTR** או **VPointer**) נוצר ומתוסף לחבר נסתר במחלקה. המהדר יוצר בנוסף קוד "חבוי" בבנאי של כל מחלקה כדי לאתחל את המצביע לטבלה הנכונה.

## דוגמה
שמאל|ממוזער|450px|תרשים ירושה
נניח שתוכנית מכילה מספר מחלקות היורשות אחת מן השנייה. מחלקה על `Car` ושתי מחלקות יורשות, `Bus` ו `PrivateCar`. המחלקה `Car` מגדירה מתודה וירטואלית `stop`. שתי המחלקות היורשות יספקו מימוש שונה למתודה.
כאשר התוכנית קוראת למתודה `stop` מתוך מצביע מסוג `Car` (שיכול להצביע למחלקה מסוג `Car` או לשתי המחלקות שיורשות ממנה), ההחלטה לאיזה מימוש לקרוא נעשית בהתאם לטיפוס המחלקה האמיתי שהיא משויכת אליו. כיוון שטיפוס המצביע לא נקבע בזמן הקומפילציה, ההחלטה לא יכולה להתבצע בזמן זה, והיא נעשית רק בזמן הריצה.

ישנן דרכים שונות ליישום המנגנון אולם פתרון הטבלה הווירטואלית נפוץ בעיקר בסביבת C++ ושפות קשורות נוספות (כמו C#). שפות אשר מפרידות את תכנון הממשק (interface) מיישומו כמו Visual Basic ו-delphi משתמשות אף הן במנגנון הטבלה הזמנית מכיוון שהיא מאפשרת לאובייקטים להשתמש במתודות שונות באמצעות סט של מצביעים.

קטגוריה:תכנות
משה בן ששת

רבי **משה בן ששת** היה פרשן מקרא. מעט מאוד ידוע על רבי משה. כיום ידוע על פירושיו לספר ירמיה ויחזקאל (כולל פרקים מ-מג על צורת מקדש יחזקאל) וגם לספר ישעיה.

הרב שמואל פוזננסקי, בהערותיו לפירושו של רבי אליעזר מבלגנצי לספר יחזקאל, מרבה להביא מפירושו של רבי משה.

## ספריו

## קישורים חיצוניים
* 
* 

## הערות שוליים

קטגוריה:פרשני נ"ך
קטגוריה:רבנים: ראשונים
נאוקו טקהאשי

**נאוטו טאג'ימה** (ביפנית: **高橋 尚子**; באנגלית: **Naoko Takahashi**; נולדה ב-6 במאי 1972) היא אתלטית יפנית בעבר, אלופה אולימפית ושיאנית עולם בריצת מרתון בעבר. הייתה לאתלטית היפנית הראשונה שזכתה במדליית זהב אולימפית והאישה הראשונה שרצה ריצה זו מתחת ל-2:20 שעות.

היא זכתה במדליית זהב ראשונה באתלטיקה עבור יפן, 64 שנים לאחר זכייתו של נאוטו טאג'ימה בקפיצה משולשת.

## ביוגרפיה
טקהאשי נולדה בגיפו.

במשחקי אסיה שנערכו בבנגקוק, תאילנד בדצמבר 1998 זכתה טקהאשי במדליית זהב בריצת מרתון בשיא יפני חדש של 2:21:47 שעות.

באולימפיאדת סידני (2000) זכתה טקהאשי במדליית זהב בריצת מרתון בתוצאה של 2:23:14 שעות, לפני לידיה סימון מרומניה (2:23:22 שעות) וג'ויס צ'פצ'ומבה מקניה (2:24:45 שעות).

במרתון ברלין שנערך ב-30 בספטמבר 2001 ניצחה טקהאשי בשיא עולם חדש של 2:19:46 שעות והייתה לאישה הראשונה שרצה ריצה זו מתחת ל-2:20 שעות. שיא זה החזיק מעמד שבוע ימים ונישבר על ידי קתרין נדרבה מקניה (2:18:47 שעות).

באוקטובר 2008 פרשה טקהאשי מריצה תחרותית.

## הישגים אישיים

## קישורים חיצוניים

קטגוריה:אתלטיות יפניות
קטגוריה:שיאניות עולם באתלטיקה
קטגוריה:אתלטיות באולימפיאדת סידני (2000)
קטגוריה:אלופים אולימפיים יפנים: אתלטיקה
קטגוריה:אלופות אולימפיות מיפן
קטגוריה:שיאני עולם יפנים
קטגוריה:אלופות אולימפיות: ריצת מרתון
קטגוריה:יפניות שנולדו ב-1972
קטגוריה:יפנים שנולדו ב-1972
אגם מלח

[שמאל|ממוזער|200px|[ימת המלח הגדולה ביוטה, ארצות הברית (צילום משנת 2003).]] 
**אגם מלח** הוא אגם מים סגור המכיל ריכוז גבוה של מלחים, לרוב נתרן כלורי (מלח בישול), ומינרלים מומסים אחרים, ברמה גבוהה באופן משמעותי יחסית לאגמים אחרים. ההגדרה המקובלת לאגם מלח היא אגם המכיל לפחות שלושה גרם מלח לכל ליטר מים (כלומר 0.3% ומעלה).

חלק מהאגמים מכילים ריכוז מלח שהוא גבוה אף יותר ממי הים, ואלו מוגדרים גם כ"אגם היפר-מלוח" (Hypersaline lake). סיווג אפשרי לאגמים על פי אחוז המלח בהם:
: 0.05%–0.3% – תת-מלוח
: 0.3%–2% – היפו-מלוח
: 2%–5% – מזו-מלוח
: 5% ומעלה – היפר-מלוח

אגמי מלח נוצרים כאשר מים המכילים מלחים ומינרלים, זורמים אל אזור סגור ללא מוצא של האגם, ונשארים בו בלי אפשרות לזרום הלאה. המים מתאדים בהדרגה, ובאגם נותרים המלחים המומסים, דבר שמעלה את רמת המליחות של האגם. דוגמאות לאגמי מלח ניתן למצוא בים המלח בישראל, ובאגם המלח בסנטה פולה, בספרד.

אגמי מלח משמשים לעיתים קרובות לתעשיית ייצור והפקה של מלחים ומינרלים. בשל האוסמולריות הגבוהה השוררת באגמים אלו, מעטים מיני היצורים המסוגלים לגדול בהם, עד שבאגמים מלוחים במיוחד ניתן למצוא אך ורק מיני חיידקים הלופיליים ("אוהבי מלח").

אם כמות המים הזורמת לאגם נמוכה מכמות המים המתאדה ממנו מדי שנה, עשוי האגם להתייבש בהדרגה ואף להפוך למדבר מלח.

## לקריאה נוספת
* Hammer, U. T. (1986), "Saline Lake Ecosystems of the World". Springer 

## קישורים חיצוניים

## הערות שוליים

*
קטגוריה:ערכים שבהם תבנית בריטניקה אינה מתאימה
התאחדות הכדורגל הנורווגית

**התאחדות הכדורגל הנורווגית** (בנורווגית: **Norges Fotballforbund** או בקיצור **NFF**), הוא הגוף המנהל את הכדורגל בנורווגיה. ההתאחדות הנורווגית הוקמה ב-1902, הצטרפה לפיפ"א ב-1908 ולאופ"א ב-1954.

ההתאחדות אחראית על ניהול נבחרות הגברים והנשים של נורווגיה, וכן על הליגות השונות.

נשיא ההתאחדות הנוכחי הוא אינגב האלן. נכון ל-1 בינואר 2004 רשומים בהתאחדות 1,814 מועדוני כדורגל ו-373,532 כדורגלנים פעילים.

ההתאחדות הנורווגית שיתפה פעולה עם ההתאחדויות של דנמרק, שוודיה ופינלנד בניסיון לקבל את הזכות לארח את יורו 2008, אך הצעתן המשותפת הפסידה לזו של אוסטריה ושווייץ. ההתאחדות הוזמנה על ידי ההתאחדות השוודית להגיש הצעה משותפת לאירוח יורו 2016, והפעם הן הפסידו לצרפת.

## קישורים חיצוניים
* 

קטגוריה:נורווגיה: כדורגל
נורווגיה
צבגון אדום-אוזן

**צבגון אדום-אוזן** (שם מדעי: *Trachemys scripta elegans*) הוא תת-מין של צבגון הבריכה, מין צב החי בביצות ונחלים באמריקה הצפונית אך הפך למין פולש במגוון אזורים לרבות בישראל. שמו של תת-מין זה נובע מפס אדום הנמשך מהעין לאוזן.

## מאפיינים
צבגון אדום-אוזן הוא צב מים מתוקים וסביבת הגידול הטבעית שלו היא במים מתוקים וחמימים, בדרך כלל רדודים, וזאת על מנת שהצב יוכל לצאת אל מחוץ למים ולהתחמם בשמש, כפי שהוא נוהג לעשות ברוב שעות היממה. לעיתים קשה להבדיל בין צבגון זכר לנקבה. הנקבות גדולות יותר בגופן באופן משמעותי בעוד שלזכרים יש זנב וציפורניים ארוכים יותר.
כאשר הצב צעיר, גופו בגוונים של ירוק בהיר ו"בטנו" בצבע צהוב בהיר. עם ההתבגרות גוני גופו נהיים כהים יותר והופכים לירוק כהה, חום או שחור.
מקורו של הצב הוא במרכז ארצות הברית, והוא מין פולש באירופה ובאסיה ומתחרה על אזורי הגידול של צבי מים מקומיים. 

גם בישראל מין זה הוא מין פולש שמסתגל בקלות לסביבות מחיה שונות, ומסוגל לדחוק מינים ישראליים, כמו צב רך וצב ביצה מצוי, מבית גידולם. ניתן למוצאו בנחל אלכסנדר שם ניתן לראות את הצבים "משתזפים" בשמש על שפת הנחל. הצב נפוץ בירקון ומגיע במעלה נחל האיילון לכל הפחות עד לוד.

צבגון אדום-אוזן הוא אוכל-כול הניזון מבעלי חיים קטנטנים כמו חרקים, חלזונות, ראשנים, דגים ואף פגרים. בנוסף, הוא אוכל ירקות ועלים שנמצאים בקרבת נחלים. כמו צבים רבים, גם הצבגון אדום-האוזן שרוי בתרדמת חורף כאשר טמפרטורת הסביבה יורדת.

## קריאה נוספת
* אביעד בר, גיא חיימוביץ ואמיר ארנון, **[[זוחלים ודו-חיים בישראל - מדריך שדה]]**, עמודים: 28-29 (מהדורה שלישית 2022). 

## קישורים חיצוניים

## הערות שוליים

קטגוריה:בעלי חיים שתוארו ב-1839
קטגוריה:טקסונים שתוארו בידי מקסמיליאן וייד-נאוויד
קטגוריה:צבים ביצתיים
קטגוריה:מיני בעלי חיים פולשים בישראל
קטגוריה:ארצות הברית: זוחלים
התאחדות הכדורגל הגאורגית

**התאחדות הכדורגל הגאורגית** (בגאורגית: **საქართველოს ფეხბურთის ფედერაცია** או בקיצור **GFF**) הוא הגוף המנהל  את הכדורגל בגאורגיה. ההתאחדות מארגנת את ליגת העל הגאורגית ואת נבחרת גאורגיה בכדורגל. משרדי ההתאחדות שוכנים בטביליסי. ההתאחדות הוקמה ב-1990, והצטרפה לפיפ"א ולאופ"א ב-1992.

## רשימת נשיאי התאחדות הכדורגל הגאורגית

## קישורים חיצוניים
* 
* האתר הרשמי  
* גאורגיה באתר הרשמי של פיפ"א
* גאורגיה באתר הרשמי של אופ"א

קטגוריה:גאורגיה: כדורגל
גאורגיה
Charlie Brown (שיר של קולדפליי)

**Charlie Brown** הוא סינגל של להקת הרוק האלטרנטיבי הבריטית, קולדפליי. הוא הסינגל השלישי מתוך אלבום האולפן החמישי של הלהקה, *[[Mylo Xyloto]]*.

השיר נכתב על ידי גיא ברימן, ג'וני באקלנד, וויל צ'מפיון, כריס מרטין ובריאן אינו.

## רקע
"Charlie Brown" היה השיר הראשון שהוקלט במהלך העבודה על האלבום ובתחילה נקראה "Cartoon Heart". שם השיר, אשר מבוסס על שמו של הגיבור הראשי בסדרת הקומיקס "פינאטס", ניתן לו בשל כך שמילות השיר נכתבו בהשראת הקומיקס "פינאטס".

## וידאו קליפים
ב-6 בדצמבר 2011 קולדפליי העלו לחשבון היוטיוב שלהם וידאו קליפ לא רשמי לשיר אשר הכיל אוסף של קטעי וידאו שצולמו במהלך סבב ההופעות של הלהקה משנת 2011. הווידאו קליפ הלא רשמי בוים על ידי מאט ווייטקרוס ומארק רובוטהאם.

הווידאו קליפ הרשמי של השיר, אשר צולם בין נובמבר 2011 עד ינואר 2012, פורסם לראשונה ב-3 בפברואר 2012 ביוטיוב, VEVO, פייסבוק, טוויטר, גוגל+ ובאתר האינטרנט של קולדפליי ב-3 בפברואר 2012. במהלך 24 השעות הראשונות לאחר השקתו צפו בו באתר יוטיוב מעל 700,000 משתמשים.

## היסטוריית מצעדים

## קישורים חיצוניים

## הערות שוליים

קטגוריה:שירי קולדפליי
קטגוריה:שירים באנגלית
קטגוריה:שירים שנכתבו על ידי ויל צ'מפיון
קטגוריה:שירים על מזל
קטגוריה:שירי פופ רוק
קטגוריה:שירי רוק אלטרנטיבי
קטגוריה:שירי זהב בממלכה המאוחדת
קטגוריה:סינגלים בהוצאת פרלופון
אירביד (מחוז)

**מחוז אירביד** (ערבית: **محافظة إربد**) הוא אחד משנים עשר המחוזות של ירדן. הוא ממוקם בצפון-מערב המדינה ובירתו היא העיר אירביד. המחוז גובל בסוריה ובישראל, כאשר נחל הירמוך בצפון מהווה גבול בינלאומי עם סוריה וישראל, ונהר הירדן במערב מהווה גבול בינלאומי עם ישראל.

המחוז מחולק לתשע נפות. שטחו 1,571.8 קמ"ר ואוכלוסייתו מונה 1,088,100 נפש, דבר שהופך אותו למחוז המאוכלס ביותר אחרי מחוז עמאן, וכן למחוז בעל צפיפות האוכלוסין הגדולה ביותר בממלכה.

ירדן סובלת ממחסור במים וכמות המשקעים בה נמוכה מאוד, עקב כך מרבית החקלאות מתרכזת סביב אזורים קרובים למאגרי מים ונחלים. מחוז אירביד הוא המחוז החקלאי העיקרי של ירדן בו מגדלים בעיקר הדרים, זיתים, חיטה ודבש דבורים. במחוז שלושה אזורי תעשייה QIZ המייצאים בעיקר טקסטיל, כימיקלים ודברי אלקטרוניקה.

## נפות
המחוז מחולק לתשע נפות:
* נפת אירביד
* נפת בני עביד
* נפת אל-מזאר א-שמאלי
* נפת א-רמת'א
* נפת בני כנאנה
* נפת אל-כורה
* נפת אל-אע'ואר א-שמאליה
* נפת א-טייבה
* נפת אל-וסטייה

## קישורים חיצוניים

* 

## הערות שוליים

קטגוריה:ירדן: מחוזות
מורג (כלי נשק)

ממוזער|שמאל|מורג עם כדור משונן בסגנון "כוכב השחר"
**מורג** (באנגלית: **Flail**) הוא כלי נשק מתקופת ימי הביניים המורכב משני חלקים המחוברים באופן גמיש. המונח מתייחס לשני כלי נשק שונים: האחד הוא מוט ארוך המוחזק בשתי הידיים, אליו מחובר ראש גלילי. השני הוא מוט קצר יותר שניתן להחזקה ביד אחת, עם ראש מתכת עגול. המאפיין העיקרי של שני כלי הנשק הוא החלק העליון המופרד מהמוט ומחובר אליו באמצעי גמיש - חבל, רצועה, או שרשרת. היתרון הטקטי העיקרי של המורג הוא יכולתו לפגוע באויב מעבר למגן. חסרונו העיקרי היה חוסר דיוק.

המורג בתצורתו הארוכה הוא נשק יד הנגזר ממחבט שהיה חלק מכלי חקלאי בשם זה, ששימש לדיש. הוא נחשב בעיקר לנשק של איכרים, כך שהשימוש בו לא היה נפוץ, ונעשה במקרים מעטים בעיקר בגרמניה ובמרכז אירופה בשלבים מאוחרים של ימי הביניים, בעיקר בהתקוממיות עממיות של איכרים. התצורה הקצרה כנראה הייתה אף פחות נפוצה. הוא מופיע בתצורה זו ביצירות מן המאה ה-15 ואילך, אך היסטוריונים רבים הביעו ספקות אם אי פעם נעשה במורג הקצר שימוש צבאי בפועל.

כלי נשק קר דומים היו בשימוש גם ביפן וסין.

## ראו גם
*מורג (כלי חקלאי)
*נונצ'אקו
*כוכב השחר

## קישורים חיצוניים

קטגוריה:נשקי מוט
מאיר שמיר (שטיינמץ)

[250px|ממוזער|שמאל|כיכר מאיר שמיר ב[מרינה הרצליה]]
**מאיר שמיר** (שטיינמץ) (22 בנובמבר 1929 סיגט, טרנסילבניה – 5 בפברואר 2015) היה מנהל במגזר הציבורי בישראל, בין השאר כיהן כמנהל מינהל מקרקעי ישראל, כמנכ"ל המשרד לקליטת העלייה וכמנכ"ל משרד החקלאות.

## ביוגרפיה
### ראשית דרכו
מאיר שמיר נולד בשנת 1929 בשם **מייטשו (מאיר) שטיינמץ** בסיגט שבטרנסילבניה, ברומניה, בן לבתיה וצבי שטיינמץ. בילדותו עבר עם הוריו לכפר באזור בוזאו (Buzău). בעת מלחמת העולם השנייה, בשנת 1941, כאשר הצטרפה רומניה למלחמה, גורשו כל יהודי הסביבה לעיר בוזאו. שם סיים את לימודיו בתיכון. בשנת 1944 הצטרף לתנועת "הנוער הציוני" החלוצית, ופעל בדרום רומניה כשליחה. בשנת 1945 הבריח את הגבול למערב, ובשנת 1946, לאחר מלחמת העולם השנייה, העפיל עם עליית הנוער באוניית המעפילים "רפיח", שיצאה מיוגוסלביה ועלתה על שרטון ב7 דצמבר 1946 ליד האי סירינה ביוון. מעפיליה נאספו על ידי הבריטים למחנות המעצר בקפריסין. ב-1947 עלה לארץ ישראל והיה ממקימי קיבוץ "להגשמה", שהפך לימים למושב שורש.

### מנהל במגזר הממשלתי
בשנות ה-60 מילא שמיר תפקידים שונים במחלקת ההתיישבות בצפון והיה מתאם פעולות ההתיישבות ברמת הגולן מטעם ממשלת גולדה מאיר.

בשנת 1975 מונה למנהל החטיבה להתיישבות של ההסתדרות הציונית ולחבר במועצת מקרקעי ישראל.
בין השנים 1975–1980 כיהן כמנהל המחלקה להתיישבות, ממונה על פיתוח ההתיישבות החדשה וכמנהל המינהל לפיתוח הקרקע בקרן קיימת לישראל. היה מיוזמיה ומבצעיה של תוכנית המצפים בגליל. כן פעל ליצירת תשתית להתנחלות ביהודה ושומרון.
בשנים 1980–1983 כיהן במינוי של שר החקלאות אריאל שרון כמנהל מינהל מקרקעי ישראל. בשנים 1984–1988 כיהן כמנכ"ל המשרד לקליטת העלייה. בשנים 1988–1989 כיהן כמנכ"ל משרד החקלאות תחת השר אריה נחמקין.

בשנים 1989–1999 כיהן כמנכ"ל החברה העירונית לפיתוח תיירות בהרצליה בע"מ והיה אחראי להקמת מרינה הרצליה. בשנת 2016 קראה עיריית הרצליה את הכיכר הקרובה למרינה, ברחוב הצדף 1, על שמו - "כיכר שמיר".

שמיר כיהן בדירקטוריונים רבים והיה יו"ר בנק החקלאות ודירקטור בחברות כלכלית ירושלים, נצבא, אספן, מקורות ועוד.

מאיר שמיר נפטר בט"ז בשבט תשע"ה, 5 בפברואר 2015, והובא למנוחות בבית העלמין במושב שורש.

אחד מבניו היה סגן , קצין צנחנים של גדוד 202 שטבע בנהר הירדן בתאריך 12 באוגוסט 1970 במהלך אמוני צליחה ועל שמו נקרא גשר אריק. בן נוסף שלו הוא עודד שמיר שהיה יו"ר חברת נתיבי ישראל.

## לקריאה נוספת
* "מאיר שמיר", בתוך: פלטיאל (פיליפ) סגל, א.ב. יפה ואחרים (עורכים), **יהדות רומניה בתקומת ישראל**, תל אביב: שיר – שבט יהודי רומניה, 1992–1997, כרך ג: "בעיר ובכפר: תרומת יהודי רומניה ליישוב ארץ-ישראל", עמ' 103.

## קישורים חיצוניים
* 
* 

## הערות שוליים

קטגוריה:מנכ"לי המשרד לקליטת עלייה
קטגוריה:מנכ"לי משרד החקלאות
קטגוריה:דירקטורים ישראלים
קטגוריה:ישראלים ילידי רומניה
קטגוריה:עולים לאחר מלחמת העולם השנייה
קטגוריה:עולים בעליית הנוער
קטגוריה:יהודים ממרמורש
קטגוריה:גולי מחנות המעצר בקפריסין
קטגוריה:אבות שכולים: חללי צה"ל
קטגוריה:פעילי התיישבות בארץ ישראל
קטגוריה:ישראלים שנולדו ב-1929
קטגוריה:ישראלים שנפטרו ב-2015
קטגוריה:אישים הקבורים במושבים
טוקונדובה

**טוקונדובה** (בפורטוגזית: **Rio Tucunduba**) הוא נהר במדינת סיארה שבצפון מזרח ברזיל. מקורו של הנהר בתחומי העיירה סנדור סה והוא נשפך לאוקיינוס האטלנטי בתחום העיירה קמוסים, כאשר בדרכו הוא זורם דרך תחומי העיירות מרקו וגרנז'ה.  

## קישורים חיצוניים

* גיאוטכנולוגיות המיושמות לסקר אגני מי הנהרות באזורים עירוניים: מקרה טוקונדובה
* טוקונדובה, הנהר המקוטע (פורטוגזית)

 
קטגוריה:ברזיל: נהרות
קטגוריה:סיארה
צ'יסטופול

**צ'יסטופול** (ברוסית: **Чи́стополь**; בטטרית (אלפבית קרילי): **Чистай**; בטטרית (אלפבית לטיני): **Çistay**; בצ'ובשית : **Чистай**) היא עיר ברפובליקת טטרסטן, רוסיה, אשר ממוקמת על הגדה הדרומית של נהר הקאמה. ב-2010 אוכלוסייתה מנתה 60,703 תושבים.

לצ'יסטופול נמל תעופה בשם נמל התעופה צ'יסטופול. צ'יסטופול ידועה בשל מפעל השעונים המפורסם שלה.

## היסטוריה
העיר הוזכרה לראשונה בסוף המאה ה-17. העיר התפתחה מהר יחסית, וכבר ב-1761 הגיע מספר התושבים בה ל-1,000.

ב-1781, העניק צו מאת יקטרינה הגדולה לצ'יסטופול עצמאות של עיר אוזיד, יחד עם שלט אצולה משלה.

בסוף המאה ה-19, הפכה צ'יסטופול למרכז סחר בדגן. לפני 1917 הייתה צ'יסטופול לעיר השנייה בגודלה, לאחר קאזאן במחוז קאזאן.

במהלך הקרבות בחזית המזרחית במלחמת העולם השנייה, הייתה צ'יסטופול מקלט לקבוצת סופרים סובייטיים, בהם ליאוניד לאונוב, בוריס פסטרנק ועוד.

כיום העיר ידועה במפעל השעונים שבה, "ווסטוק" ("מזרח") שהוקם ב-1941.

## אוכלוסייה

## גלריה

קובץ:Никольский собор (Чистополь).JPG
קובץ:Мечеть Иман (Чистополь).jpg
קובץ:Стадион (Чистополь).JPG



## קישורים חיצוניים

* 
* 

## הערות שוליים

קטגוריה:טטרסטן: ערים
הוועדה המיוחדת לפניות הציבור

**הוועדה המיוחדת לפניות הציבור** או **הוועדה לפניות הציבור** היא ועדה מיוחדת שהוקמה בכנסת הארבע עשרה בשנת 1996.

תפקידה העיקרי הוא טיפול בפניות הציבור אל מול משרדי הממשלה השונים, ולתווך בין הממסד לאזרח. בכנסת השלישית הוקמה הוועדה כוועדת משנה של ועדת הכנסת. עיקר הפעילות של הוועדה הייתה להפנות את הפונים לכתובת הנכונה ברשות המבצעת. עם חקיקת חוק האומובודסמן בשנת 1971 הוחלט להעביר אליו את הפניות הכוללות תלונות, על גורמים החייבים לאזרח ואינם נותנים לו את המגיע לו. לעומת זאת, פניות של אנשים הנמצאים בבעיה והחוק אינו מסייע להם, המשיכו להיות מטופלות על ידי הוועדה. חברת הכנסת טובה סנהדראי, שעמדה בראשות ועדת המשנה בכנסת השביעית, העריכה שכשליש מהפניות הגיעו לפתרון חיובי.

## יושבי ראש הוועדה

## קישורים חיצוניים
* הוועדה באתר הכנסת

## הערות שוליים

*
קטגוריה:ועדות הכנסת
פירוליט

**פירוליט** הוא שמו של סלע תאורטי הנחשב למייצג את הרכב המעטפת העליונה של כדור הארץ. ההרכב של הפירוליט הוא ברובו דוניט והיתר בזלת תולאיטית. מבחינה כימית ניתן לומר שהוא כמעט זהה בהרכבו לפורסטריט.

הרכב  אולטרה-מאפי היפותטי זה הוצע לראשונה בשנת 1962 על ידי הגאוכימאי האוסטרלי טד רינגדווד (Alfred Edward "Ted" Ringwood, 1930–1993) שפעל במסגרת האוניברסיטה הלאומית של אוסטרליה בגאוכימיה וגאופיזיקה ניסויית, על שמו נקרא המינרל רינגוודיט.

השם "פירוליט" נטבע בכוונה להסביר את הרכבה הכימי והמינרלוגי של המעטפת העליונה, ומורכב מראשי התיבות של פירוקסן ואוליבין – המינרלים העיקריים המרכיבים אותו, ומהמילה היוונית λίθος (ליתוס) שפירושה: אבן.

## ראו גם
*גאולוגיה - מונחים
*מינרלוגיה
*גאוכימיה
*פטרולוגיה
*סלע יסוד

## לקריאה נוספת

***The Earth’s Mantle – Composition, Structure, and Evolution**, Ian Jackson (editor), Cambridge University Press, 1998, 2nd print, 2000, 
***Encyclopedia of Geology**, Richard C. Selley, Robin Cocks, Ian Plimer (Editors), Elsevier Academic Press, First edition 2005, 
*Don L. Anderson, **New Theory of the Earth**, Cambridge University Press, 2007, 


## קישורים חיצוניים

* 

## הערות שוליים

קטגוריה:פטרולוגיה
קטגוריה:סלעי יסוד
קטגוריה:סלעים
קטגוריה:תאוריות גאולוגיות
רובי בוסטיין

**רובי בוסטיין** (אנגלית: **Robby Bostain**; נולד ב-16 במרץ 1984 בדולות שבג'ורג'יה) הוא כדורסלן אמריקאי יהודי המשחק בעמדת הקלע.

## ביוגרפיה

בוסטיין הוא בן לאב ממוצא אמריקאי ולאם יהודייה. שיחק באוניברסיטת פורמן במשך 4 שנים. שם העמיד בעונתו האחרונה ממוצעים של כ-13 נק', ולמעלה מ-5 ריבאונדים ואסיסטים למשחק.

בוסטיין החל את הקריירה האירופאית שלו בהולנד, בקבוצת לאנד-סטד מהעיר זוולה (מחוז אוברייסל), בה שיחק שנתיים. בעונתו השנייה העמיד ממוצעים של 20.1 נק' (שני בליגה), 5.3 ריב', 4.9 אסיסטים (שלישי בליגה) ו-2.3 חטיפות למשחק, עם ממוצע של 40.8 אחוז לשלוש נקודות.

לאחר מכן המשיך שנתיים נוספות בקבוצת גסטרה פלאמס מהעיר חרונינגן, איתה זכה באליפות בעונתו הראשונה, וגביע הולנד וסגנות בעונתו השנייה. בעונתו האחרונה, 2010/11, במסגרתה שיחקה הקבוצה גם במוקדמות היורוליג וגם ביורוקאפ, העמיד בליגה ממוצע של 10.3 נק', 3.2 ריב', 3.1 אסיסטים ו-1.8 חטיפות למשחק.

משחקו הבולט במוקדמות היורוליג היה נגד קבוצת אוניקס קאזאן, בו הגיע ל-17 נק', 5 ריב', 2 אסיסטים ו-4 חטיפות. ובמסגרת משחקי היורוקאפ במשחק מול קבוצת בנאט קאנטו האיטלקית, בו הגיע ל-22 נק', 4 ריב', 2 אסיסטים ו-2 חטיפות.

בוסטיין נבחר לקחת חלק במשחק האולסטאר ההולנדי שלוש שנים ברציפות בין השנים 2009–2011.

בחודש ינואר 2012 חתם בקבוצת מכבי אשדוד ונחשב לישראלי מכוח היותו בן לאמא יהודייה. בחודש מאי בסיום אותה עונה, הגיע לממוצע של 5.7 (18 דקות) נקודות בעונה הסדירה ו-11 נקודות (29 דקות) במשחקי הפלייאוף. בנוסף הצליח להגיע עם הקבוצה עד לגמר הפיינל פור הישראלי, בו הפסידה אשדוד לקבוצת מכבי תל אביב.

## קישורים חיצוניים

קטגוריה:אמריקאים ילידי ג'ורג'יה
קטגוריה:כדורסלנים ישראלים
קטגוריה:כדורסלנים יהודים אמריקאים
קטגוריה:כדורסלנים אמריקאים
קטגוריה:כדורסלני מכבי אשדוד
קטגוריה:כדורסלני עירוני נס ציונה
קטגוריה:עולים בשנות ה-2010
קטגוריה:ג'ורג'יה: כדורסלנים
קטגוריה:ישראלים ילידי ארצות הברית
קטגוריה:אמריקאים ישראלים
קטגוריה:ישראלים שנולדו ב-1981
קטגוריה:אמריקאים שנולדו ב-1984
קווליה

[שמאל|ממוזער|250px|[צבעים הם בעיה קלאסית של קווליה. כיצד אורכי גל שונים יוצרים חוויה של צבע?]]
[שמאל|ממוזער|250px|האם ב[החדר של מרי|חדר של מרי ניתן לדעת מהו ה**קווליה** של אדום?]]
[שמאל|ממוזער|250px|כיצד [עטלף חווה ראייה?]]
**קווליה** (בלטינית: **qualia**, צורת הרבים של quale) הוא מונח בפילוסופיה של הנפש אשר מתייחס לחוויית התודעה הסובייקטיבית כישות עצמאית אשר מושפעת מהמוח, אך אינה המוח עצמו, וכמכילה ידע שלא ניתן לאמוד בכלים פיזיקליסטיים (כמו עצם החוויה של ראיית צבעים).

פירוש המילה בלטינית הוא "איזה סוג". הפילוסוף דניאל דנט מגדיר קווליה כ"מונח בלתי מוכר אשר מוכר לכולנו: הדרך בה דברים נראים לנו". 

לארווין שרדינגר הייתה הגישה האנטי-מטריאליסטית הבאה: "תחושת הצבע אינה ניתנת להסברה על ידי תמונת גלי האור האובייקטיבית של הפיזיקאי. האם הפיזיולוג יכול היה להסביר אותה, לו היה לו יותר ידע על התהליכים ברשתית והתהליכים העצביים שהודלקו על ידה בקבוצות העצבים האופטיים ובמוח? איני חושב כך."

הגדרה נוספת היא "המאפיין של 'כמו מה זה' למצבים נפשיים. הדרך בה מורגשים מצבים נפשיים כמו כאב, לראות אדום, להריח ורד וכדומה."

לקווליה יש חשיבות רבה בדיונים בפילוסופיה של הנפש מכיוון שזהו מרכיב מרכזי בהסברים מטריאליסטים של בעיית גוף-נפש. מחלוקות רבות ניצבות סביב קיומם או שלילתם של מאפייני קווליה.

## טיעונים תומכים

### טיעון הזומבי
דייוויד צ'אלמרס טוען כי אם נשבט אדם, ונשלול ממנו את התודעה, הוא יהיה מסוגל לדבר, להתחמק מסכנות, ללכת, לאכול, אך לא תהיה לו תחושת זמן או חוויה נפשית (קווליה) כלשהי. כל זה אפשרי רק אם הגוף והנפש באמת נפרדים.

### טיעון הידע

טיעון הידע (knowledge argument) הוא אחד הטיעונים המוכרים בפילוסופיה של התודעה, הטוען לנכונות דואליות תודעתית. הטיעון הוצג לראשונה באמצעות ניסוי מחשבתי פילוסופי שניסח פרנק ג'קסון במאמרו "קווליה אפיפנומנלית" (Epiphenomenal Qualia) נגד פיזיקליזם. עוצמתו טמונה בעיקר בעובדה שקבלת מסקנותיו היא אינטואיטיבית במידה רבה (אך לא מוכחת ריגורוזית).

מרי היא מדענית שיודעת כל מה שניתן לדעת פיזיקלית על צבעים, אבל היא מעולם לא חוותה ראיית צבעים. השאלה שמעלה ג'קסון היא: ברגע שהיא רואה לראשונה צבעים, האם היא לומדת משהו חדש? האם היא יודעת לזהות את  הצבעים?

לפי אינטואיציה, אף על פי שכל הידע הפיזיקלי קיים ברשותה, היא אינה מסוגלת לזהות את הצבעים. לפיכך, התנסות בצבע (או קווליה) היא תופעה שאינה ניתנת להסבר מדעי; באופן דומה גם כאב וריח.

## ראו גם
* פילוסופיה של הנפש
* תודעה
* מודעות
* הבניה אישית

## קישורים חיצוניים

* 

## הערות שוליים

קטגוריה:פילוסופיה של הנפש
קטגוריה:תורת ההכרה
קטגוריה:הפשטה
קטגוריה:מושגים בתורת ההכרה
תקרית נממוגי

שמאל|ממוזער|300px|תקרית נממוגי. ריצ'רדסון במרכז.
**תקרית נממוגי** (ביפנית: 生麦事件; ידועה גם בשם **תקרית קנאגאווה**) הייתה התקפת סמוראים על אזרחים זרים ביפן, שארעה ב-14 בספטמבר 1862. בעקבות התקרית הפציצו ספינות בריטיות את העיר קגושימה.

## השתלשלות האירועים
ביום המדובר יצאו ארבעה נתינים בריטים לטיול לאורך דרך הטוקאידו, דרך הכפר נממוגי (כיום חלק מהעיר יוקוהמה), בדרכם לבקר במקדש בקווסאקי. הארבעה היו צ'ארלס לנוקס ריצ'רדסון (Charles Lennox Richardson), סוחר משאנגחאי, וודת'ורפ צ'ארלס קלארק (Woodthorpe Charles Clark), ויליאם מרשל (William Marshall), שני סוחרים נוספים מיוקוהמה, ומרגרט וטסון בורדייל (Margaret Watson Borradaile). הקבוצה חצתה את נמל יוקוהמה בסירה בשעה 14:30, והגיעה לכפר קנאגאווה, שם עלו חבריה על סוסים.

בחולפם בכפר קווסאקי בדרכם צפונה פגשה הקבוצה בפמליה של היסמיצו שימאזו, אביו של הדאימיו של סצומה טדיושי שימאזו, בדרכה דרומה. הקבוצה המשיכה לרכוב לאורך הדרך מבלי לרדת מסוסיהם עד שהגיעו לגוף הראשי של הפמליה, שחסמה את כל הדרך. באותה עת ביפן החזיק כל סמוראי בזכות להרוג כל אדם שמפגין חוסר כבוד, אך האזרחים הבריטים נהנו מזכויות אקסטריטוריאליות ולכן החוק לא היה תקף עליהם. ריצ'רדסון, שהוביל את הקבוצה הבריטית, רכב קרוב מדי לפמליה ואחד משומרי ראשו של שימאזו הכה אותו בחרבו. שני הגברים האחרים נפצעו באורח קשה ובורדייל נותרה ללא פגיעה, והשלושה הצליחו לרכב משם במהירות, אך ריצ'רדסון נפל מסוסו וגסס, ושימאזו הורה לבצע בו מכת חסד.

כהגנה על מעשיהם הביאו תומכי שימאזו את המקרה של יוג'ין ואן ריד, שירד מסוסו והשתחווה בפני תהלוכת הדאימיו. הם השתמשו במקרה זה על מנת להדגיש את התנהגותם חסרת הכבוד של הבריטים. הקהילה המערבית ביפן לא ראתה את התנהגותו של ואן ריד בעין יפה, שכן הדעה הרווחת הייתה שמערביים צריכים להתנהג כשווים ליפנים, לפחות.

## השלכות התקרית
התקרית עוררה בהלה בקרב הקהילה הזרה ביפן. סוחרים רבים הפעילו לחץ על נציגי ממשלותיהם כדי שינקטו בצעדים כנגד יפן. בריטניה דרשה פיצויים מממשלת יפן ומהדאימיו, ובנוסף לאסור, לשפוט ולהוציא להורג את התוקפים. הממשלה שילמה לבריטניה פיצויים בסך 100,000 לירה שטרלינג, אך הנהגת סצומה התחמקה מאכיפת הדרישות ועל כן שנה לאחר מכן תקפו הבריטים את סצומה, במה שנודע ביפנית בשם מלחמת אנגלו-סצומה. שייטת של ספינות מלחמה בריטיות הפליגה לקגושימה, בירת האן סצומה, בדרישת פיצויים על התקרית. כשהתחמקו אנשי סצומה פעם נוספת, החרימו הבריטים מספר כלי שיט של סצומה והחזיקו בהם כערובה. להפתעת הבריטים החלו היפנים לירות עליהם מתותחי חוף, והבריטים השיבו באש משלהם. ההתקפה גבתה את חייהם של חמישה יפנים (שפינו את תושביהם מהאזור לפני שתקפו מהחוף) ושל אחד-עשר בריטים. הנזק לרכוש היה גבוה וכחמש מאות בתים נשרפו בקגושימה ושלוש מספינות סצומה שקעו.

ההתקפה עוררה את השתאות אנשי סצומה מעוצמתו של הצי המלכותי הבריטי, ובעקבות זאת ניסו לחתום על חוזה סחר עם הבריטים. מאוחר יותר באתה שנה שילמה סצומה לבריטניה 25,000 לירה שטרלינג, לפי דרישת הפיצויים. את הכסף לוותה סצומה מממשלת השוגון, אך מכיוון שחמש שנים מאוחר יותר נפלה השוגונות בעקבות רסטורציית מייג'י לא נדרשה להחזיר את ההלוואה.

התקרית היוותה את הבסיס לספרו של ג'יימס קלאוול גאי ג'ין.

## קישורים חיצוניים

## הערות שוליים

קטגוריה:יפן: היסטוריה
קטגוריה:יפן: יחסי חוץ
עיון (כתב עת)

שמאל|ממוזער|250px|לוגו
**עיון** (באנגלית: **Iyyun: The Jerusalem Journal of Philosophy**) הוא כתב עת ישראלי לפילוסופיה, היוצא לאור על ידי החברה הפילוסופית בירושלים ומרכז ברגמן בפקולטה למדעי הרוח באוניברסיטה העברית, בשיתוף הוצאת ספרים ע"ש י"ל מאגנס ובסיועו של משרד החינוך והתרבות.

כתב העת נוסד על ידי הפילוסופים סיני אוקו, מרטין בובר, שמואל הוגו ברגמן ויוליוס גוטמן בשנת 1945. תחילה ראה אור בהוצאת מחברות לספרות ולאחר מכן, בסיוע מוסד ביאליק, משרד החינוך והתרבות והאוניברסיטה העברית, במסגרת "החברה הפילוסופית בירושלים". עד לשנת 2016 ראו אור 65 כרכים.

בעמוד הראשון של כתב העת מוצהר כי "עיון מפרסם מאמרים, דיונים, מאמרי ביקורת וסקירות ספרים בכל תחומי הפילוסופיה, פרי עטם של מחברים מכל אסכולה פילוסופית או מתודת מחקר".

החל מ-1990 "עיון" רואה אור בעברית או באנגלית לחלופין.

עורך כתב העת הוא חגי כנען.

## קישורים חיצוניים
* 
*על ״עיון״ באתר של מרכז ברגמן בפקולטה למדעי הרוח באוניברסיטה העברית
* 
* 
* 

## הערות שוליים

קטגוריה:האוניברסיטה העברית בירושלים: כתבי עת
אגדת טרזן

**אגדת טרזן** (באנגלית: **The Legend of Tarzan**) היא סדרת טלוויזיה מונפשת שנוצרה על ידי חברת וולט דיסני והיא מהווה ספין אוף לסרט "טרזן" משנת 1999.

בישראל הסדרה שודרה בדיבוב עברי בערוץ ג'טיקס החל משנת 2007, ומאוחר יותר שודרה בערוץ דיסני.

## תקציר העלילה
הסדרה עוסקת בטרזן וחבריו: ג'יין (בת-זוגו), טרק הקופה, וטנטור הפיל שחווים חוויות שונות בג'ונגל במערב אפריקה. טרזן מגלה על עצמו דברים שלא ידע ומתחבר יותר לצד האנושי שלו ומתנתק קצת מהגורילות. גיין הנערה מאנגליה שהגיעה בסך הכל למחקר ביחד עם אביה הופכת להיות אשתו של טרזן. הם מקימים להם בית עץ משותף בו הם גרים וישנים. אביה של גיין (פרופסור פורטר) ישן במעבדה הקטנה שהקים במרכז הג'ונגל ושם חוקר עצים בעלי חיים וכו'. שני חבריו של טרזן טרק וטנטור עוברים איתם את ההרפתקאות. טרק היא גורילה וטנטור פיל. טרק אוהבת חוויות ותמיד מגנה על טרזן וטנטור פחדן אך תמיד אוהב לעזור. ביחד הם מגלים אנשים שחיים בגונגל (חוץ מטרזן), ערים אבודות ואפילו דינוזאורים. שם טרזן מוכיח את קשיחותו האמיתית ומראה ששום דבר לא יעצור אותו ושהוא מלך הג'ונגל.

## מדבבים בגרסה העברית
הדיבוב העברי בוים על ידי עמיחי בר טוב, והופק על ידי אסנת סדן.
* מתי אטלס - טרזן 
* אורית אמיר - ג'יין
* ליטל שוורץ - טרק
* שמחה ברבירו - טנטור / סגן / דמויות שונות 
* אוהד שחר - פרופסור
* הילה מערבי - קאלה / רובין דוייל / דמויות שונות
* יורם יוספסברג - ברנד דומון / סמואל טי פילנדר / קולונל סטאקה / קארצ'ק / רוברט קנלר / דמויות שונות
* מיכה אוזין סליאן - טובלט / קיווזי / דמויות שונות
* גלעד קלטר - הוגו / פלינט / מרקוס / נייג'ל טיילור / דמויות שונות
* אמנון וולף - הופט / בזולי / מונגו / נילס / קלייטון / דמויות שונות
* עדי קוזלובסקי - המלכה לה / טרזן הילד / דמויות שונות
* הדר שחף-מעיין - ג'ברי / דמויות שונות
* מולי שולמן - טום / אד (אורח בשני פרקים בלבד)

## קישורים חיצוניים

* 

קטגוריה:ילדי פרא בדיוניים
קטגוריה:טרזן של דיסני
קטגוריה:סדרות הנפשה אמריקאיות
קטגוריה:סדרות טלוויזיה המבוססות על סרטים
קטגוריה:דיסני: סדרות טלוויזיה
קטגוריה:סדרות טלוויזיה אמריקאיות שעלו לשידור בשנת 2001
קטגוריה:ג'טיקס: תוכניות וסדרות
תוכנת עריכת תמונה

[ממוזער|שמאל|300px|תוכנת עריכת התמונה החופשית [GIMP]]
במחשוב **תוכנת עריכת תמונה** (נקראת גם **עורך תמונה** או **תוכנת גרפיקה**) היא תוכנה או אוסף תוכניות המאפשרות לערוך ולטפל בתמונות על גבי מחשב.

## כללי
מידע גרפי בתמונת מחשב נחלק לשני סוגים: גרפיקת רשת (מפת סיביות) המציגה תמונה כאוסף פיקסלים בתצורת רשת, וגרפיקה וקטורית המנתחת מבנים ומגמות בתמונה (כגון שינויי צבע). בהתאם לשני סוגים אלו קיימות תוכנות עריכת תמונה בעלות כלים מתאימים. במידת הצורך ניתן להמיר תמונה וקטורית לתמונת רשת, המרה הפוכה מסובכת יותר אף כי קיימות תוכנות המיועדות לכך. רוב התוכנות הגרפיות מאפשרות לייצא קובץ שנערך, לתסדיר שונה מזה שהיה בתחילה.

רוב תוכנות עריכת התמונה מכילות מגוון כלים וטכניקות המיועדות להקל ולפשט את אופן עריכת התמונה. הכלים עשויים לטפל הן ברמה הנקודתית כגון תיקון עיניים אדומות, והן ברמה הכוללת כגון טיפול ברמות הרוויה והבהירות של התמונה.

יכולת עיבוד התמונה במחשב הביתי, על ידי תוכנה, איפשרו את התפשטות התחום, שהיה שייך בעבר בעיקר למומחים בתחומי הצילום והדפוס הדיגיטלי אף לשימושם של משתמשים ביתיים, מקצועיים וחובבנים, היוצרים אפקטים ויצירות רישום בעלות רמה גבוהה ומקצועית.

תוכנות עיבוד התמונה בעשור האחרון משתמשות בשיטת חלוקה לשכבות (Layers), כך שאפשר להחיל שינויים רק על חלק מהתמונה, או להזיז חלקים ממנה. לדוגמה, ניתן ליצור קולאז' המורכב מכמה תמונות, בעוד שלכל תמונה אפשר להוסיף מסגרת, לטשטש את הקצוות, למחוק חלקים, לחתוך חלקים לא רצויים, לסובב, להזיז ולשפר מבלי להשפיע על השכבות האחרות. כלים נוספים בתוכנות שונות מאפשרות לייבא קובצי תמונות או חלק מהן, ולעבדן תוך תכונות שימוש רבות, כגון סיבוב, היפוך, שינוי גודל, מיקום, צביעה, ועוד. בטכניקות מתקדמות יותר ניתן לבצע שינויי כגון שימוש בפילטרים לשינוי תאורה, אפשרויות צביעה מיוחדות, יצירת צורות (למשל גליל, כדור, תיבה), אנימציות תלת־ממדיות ועוד.

## השפעה

תוכנות עיצוב התמונה השפיעו רבות על התקשורת המשודרת, הכתובה, והאינטרנטית, וכן על התרבות, בעיקר מראשית המאה ה-21, עם התפתחות התוכנות. הדבר מאפשר התפתחות משמעותית בתחום הפרסום והשיווק, כולל של אנשי ציבור ואף פוליטיקאים.

בנוסף, היכולת של כל אדם לעבד כל תמונה ולהפיצה ברשת, מאפשרת התפשטות של מם אינטרנט.

בישראל נחקק בשנת 2012 חוק הפוטושופ האוסר על "שימוש בעריכה גרפית, לרבות בתוכנת עריכת תמונה, לצורך הצרת היקפי גופו של דוגמן שנעשה שימוש בדמותו בכל פרסום המיועד לציבור".

## היסטוריה
SuperPaint (1973) היה אחד מתוכנות הגרפיקה המוקדמות ביותר. Fauve Matisse (לימים Macromedia xRes) הייתה תוכנה חלוצית של שנות ה-90 המוקדמות, במיוחד כשהציגה תכונה של שכבות. נכון לעכשיו, Adobe Photoshop היא אחת מתוכנות הגרפיקה הנפוצות והמוכרות ביותר בעולם, לאחר שיצרה פתרונות חומרה מותאמים אישית יותר בתחילת שנות ה-90. כיום GIMP משמש חלופה פופולרית בקוד פתוח פוטושופ של אדובי.

## ראו גם
* ייצוג צבע במחשב
* GIMP - תוכנה חופשית לעריכה גרפית
*Adobe Photoshop - תוכנה לעריכה גרפית

## קישורים חיצוניים
HitPaw Photo Enhancer תוכנה לשיפור תמונות
* 
*Adobe Photoshop תוכנת גרפיקה
*Corel PaintShop תוכנה גרפיקה
*CyberLink PowerDirector תוכנת גרפיקה

קטגוריה:תוכנה
קטגוריה:תוכנות גרפיות
קטגוריה:עיצוב גרפי
קטגוריה:תוכנות לעיבוד תמונת מפת סיביות
קריף

**קריף** (ראשי תיבות בצרפתית: **CRIF** - **Conseil représentatif des institutions juives de France**, המועצה המייצגת של מוסדות יהודיים צרפתיים) הוא ארגון גג של הארגונים היהודיים בצרפת ומאגד מעל לשישים ארגונים ומוסדות, בהם כל ישראל חברים ("אליאנס") והקרן החברתית היהודית המאוחדת (FSJU). הארגון נועד לייצג את הארגונים והאינטרסים של הקהילה היהודית בצרפת בפני השלטונות, ונתפס כגוף לוביסטי בעיקרו. הקריף מתנגד לאנטישמיות ולמדיניות שהוא רואה בה כאנטישמית ותומך בדרך כלל במטרות ציוניות ובמדינת ישראל.
## היסטוריה
הארגון נוסד ב-1944 כהמשך של "המועצה הכללית להגנה יהודית", כגוף שמטרתו המקורית הגנה על יהודי צרפת הכבושה בזמן השואה.

ב-2004 גינה את ראש ממשלת ישראל, אריאל שרון, באפיון שלו את האנטישמיות בצרפת וכן את הקריאה שלו לכל יהודי צרפת לעלות לישראל. באותה שנה פרשה הקונסיסטוריה המרכזית של יהודי צרפת מחסות הארגון בעקבות חילוקי דעות בנוגע לתמיכת הקריף ביוזמת ז'נבה.

ב-20 בנובמבר 2004 האשים ארגון הקריף את ממשלת צרפת באי הגנה על אזרחים מפני שידורי ערוץ הטלוויזיה אל-מנאר של חזבאללה, שכללו סרטונים, אשר זוהו על ידי הארגון כאנטישמיים והמסיתים מוסלמים לתקוף יהודים http://www.haaretz.com/news/french-jews-blast-government-decision-to-air-hezbollah-tv-1.140777. אל-מנאר נחסמה על ידי CSA.

ארגון הקריף התנגד להקדשה של פיוס השנים עשר, והצהיר כי רוב ההיסטוריונים העצמאיים דוחים את העמדה כי פיוס עבד ללא הרף למען הצלת יהודים https://archive.today/20120730034302/www.ejpress.org/article/31203.

## נשיאי הקריף לדורותיהם

## קישורים חיצוניים
* 

* 

קטגוריה:יהדות צרפת
קטגוריה:ארגונים פוליטיים יהודיים
קטגוריה:צרפת: ארגונים
חפרית אירופית מצויה

**חַפָּרִית אירופית מצויה** (נקראת גם **חפרית השום**; שם מדעי: *Pelobates fuscus*) היא מין של קרפדיים מהסוג חפרית (*Pelobates*). החפרית המצויה נפוצה באזור המשתרע ממרכז אירופה למערב אסיה. המין אינו מצוי בישראל.
## מאפיינים
זכרי החפרית המצויה מגיעים לגודל של 6.5 סנטימטרים בקירוב, בעוד הנקבות מגיעות ל-8 ס"מ. צבע עורן של החפריות המצויות משתנה, והוא תלוי בבית הגידול, בזוויג ובאזור, אך הוא לרוב נוטה להיות בגוון של אפור בהיר או חום בחלק הגבי. עורה מוכתם בנקודות שצבען כהה יותר. הבטן של החפרית המצויה לבנה, ולפעמים מנומרת בצבעי אפור. יצוין כי נצפו גם פרטים לבקנים. כשהחפרית המצויה מרגישה סכנה, היא מפרישה חומר שריחו כשל השום.

## קישורים חיצוניים

* חפרית מצויה באתר הרשימה האדומה של IUCN

## הערות שוליים

קטגוריה:בעלי חיים שתוארו ב-1768
קטגוריה:טקסונים שתוארו בידי ג'וזפוס ניקולאוס לאורנטי
אירופית מצויה
קטגוריה:איטליה: דו-חיים
קטגוריה:צרפת: דו-חיים
סלינאס גראנדס

**סלינאס גראנדס** (בספרדית: **Salinas Grandes**) הוא מדבר מלח למרגלות רכס קורדובה שבארגנטינה. המדבר משתרע על פני 6,000 קמ"ר בפרובינציות קורדובה, סנטיאגו דל אסטרו, קטמרקה ולה ריוחה, בתווך שבין שני אזורים גאוגרפיים - הגראן צ'אקו והפמפס.

מדבר המלח נוצר כתוצאה מהתאיידות ימה קדומה, ובסביבתו מדבריות מלח נוספים, ששטחם המצטבר מגיע לכדי כ-30 אלף קמ"ר. השריד היחיד לימה הוא לגונת מאר צ'יקיטה, אגם מלח רדוד בקורדובה ששטחו נע בין 2,000 ל-4,500 קמ"ר, בהתאם לכמויות המשקעים. שני נהרות, קרוס דל אחה (Cruz del Eje) ופיצ'אנאס (Pichanas), זורמים למדבר, אך מימיהם מתאדים ונספגים בקרקע, והם לא מתנקזים למקורות מים אחרים. בעונה הגשומה נוצרים לעיתים אגמים רדודים אליהם הם מתנקזים.

במדבר פועלים מכרות נתרן ואשלגן, וכן ניתן להפיק ממנו ליתיום בריכוז גבוה יחסית.

## קישורים חיצוניים

## הערות שוליים

קטגוריה:ארגנטינה: גאוגרפיה
קטגוריה:קורדובה (פרובינציה)
קטגוריה:לה ריוחה (פרובינציה)
קטגוריה:מדבריות מלח
קטגוריה:קטמרקה (פרובינציה)
קטגוריה:סנטיאגו דל אסטרו (פרובינציה)